Fa bosenyi le tsietso bo go isa tlase ...

Se latlhegelwe ke tsholofelo

Go tlhoka nnete le tsietso ga se dilo tse dintšhwa. Kgolagano e Kgologolo e kwadile ditemana di le mmalwa tse mo go tsona Modimo a bontshang go tlhoka boitumelo ka ga go tlhoka nnete le tsietso fa mokwadi wa Diane a kgalema ka bogale ba ba nang le dipelo tsa go tsietsa le diteme tse di buang maaka.

“O se ka wa nna le mefuta e le mebedi ya majwe a a lekanyang bokete, a mogolo le a mannye, mo kgwatlhaneng ya gago. O se ka wa nna le mefuta e le mebedi ya dielo tsa efa mo ntlong ya gago, se segolo le se sennye. O nne le lentswe le le lekanyang bokete le le tletseng le le siameng; o nne le efa e e lekanyeng e e siameng gore malatsi a gago a nne mantsi mo lefatsheng le Morena, Modimo wa gago, o tla le go nayang. Gonne mongwe le mongwe yo o dirang tseo tse di sokameng ke maila mo Moreneng, Modimo wa gago.”

DOITERONOMIO 25:13-16

Selekanyetso sa go tsietsa ke maila mo Moreneng; mme seelo se se lekanyeng se a mo kgatlha.

Mme bolotsana jwa ba ba se nang boikanyo bo tla ba isa tatlhegong.

Di-tsa-motho ga di thuse ka letsatsi la bogale.

DIANE 11:1,3b,4a

Boikanyego bo iponela tshegofatso ya Modimo

Modimo o tlotla ba ba ikanyegang. Nnete ke gore Modimo o laetse batho ba gagwe gore ba nne boikanyego gore ba tle ba amogele ditshegofatso. Mo go Diane, go nna boikanyego mo go tsa kgwebo go tshwana fela le botshelo jo bo itumedisang.

Mme tshiamo e golola mo losong.

DIANE 11:4b

Fa bosiamisi bo sa diragadiwe

Fa molato o sa tliswe fa pele ga kgotlatshekelo ka bonako mme o tswelela go gola, batho ga ba tlhole ba tlotla molao.

E a re ka kotlo e e atlholetsweng tiro e e bosula e sa dirafale ka pele, ka moo dipelo tsa batho di tlale maikaelelo a go dira bosula. Motho o a tle a leofe, a dire bosula ga lekgolo, a ba a phele sebaka se seleele – fela nna ke itse gore ba ba boifang Modimo, ba ba tshabang sefatlhego sa ona ke bone ba ba tla phelang sentle. Moikepi ga a nke a dirafalelwa ke tse di molemo le e seng go leelefatsa malatsi a gagwe jaaka moriti, gonne ga a boife Modimo.

Go na le boithamako jo bongwe jo bo dirafalang mo lefatsheng: Kana go na le basiami ba ba dirafalelwang ke tse di tshwanetseng ditiro tsa baikepi; le gona go na le baikepi ba ba dirafalelwang ke tse di tshwanetseng ditiro tsa basiami. Ka re, le tseo di a mpalela.

MORERI 8:11-14

Le fa gontse jalo badumedi ba a tshepa:

Ruri, o ba baya mo mareleding;

o ba leseletsa

go wela mo tshenyegong.

DIPESALOME 73:18

Dira Modimo moatlhodi wa gago

Jaaka badumedi ga re a bilediwa go tshela jaaka lefatshe fela go bontsha lefatshe tsela e e botoka ya go tsela.

Lo se ka lwa tshwana le lefatshe leno, mme fetogang ka go ntšhwafadiwa maikutlo, gore lo tlhotlhomise se e leng thato ya Modimo e e molemo, e e kgatlhang, e e botlalo.

BAROMA 12:2

Ba ga etsho, ke fetsa ka go re: Tsotlhe tsa boammaaruri le tsotlhe tsa tlotlego le tsotlhe tsa tshiamo le tsotlhe tsa boitsheko le tsotlhe tsa lorato le tsotlhe tse di tumo e ntle le tse di ka nnang teng tsa maatlametlo gongwe tsa poko, di akanyeng. Tse lo di ithutileng, lwa di amogela, lwa di utlwa, lwa di bona le mo go nna, lo di dire, mme Modimo wa kagiso o tla nna le lona.

BAFILIPI 4:8-9

*Ditemana di tshotswe go tswa go Beibele ya Setswana 1970/1987.

E gatisitswe le go phasaladiwa ke Bible Society of South Africa.

www.biblesociety.co.za

Bibles and audio Bibles are available on the BibleSA-app